Yemma-s tuki s mmi-s tbeddel ṭṭbiɛa, lameɛna yugi ad as-yini. Lewzirat d lɛeqqal d yemdanen-nni yakk yettxalaḍen lḥehma uɣalen ur t-ttwalin ara as-qqaren kan : mmi-s n ṣṣeltan, d acu i t-yuɣen ? Ayuɣ lḥal, medden ttḥebbiren-as, ziɣ-nni netta ar yefka tawaɣit i trika-nsen. Ziz-nni ar di ɛecra neɣ ɛecrin n duru n wass amezwaru, ar yuɣal yessemɣer taxessart. Yebda s yiwen n uxxam yezzenz-it, yerna wayeḍ, yerna yezzenz taferka, yerna tis snat … akken …, almi d asmi d-yuki am win ara yegrirben, yerra-d s lexbar yaf-d kra n wayen akken i as-d-yeǧǧa baba-s yufeg, iruḥ. Yemma-s yuɣ lḥal ayen i wumi tezmer texdemit, tenna-as-t, lameɛna, ur tezmir i wara. Medden nniḍen ur as-yettalas ḥedd ad t-iwelleh neɣ ad t-id-yerr s abrid, d acu kan ? Ma d ahbib, yeqreḥ, ma d aɛdaw yefreḥ.